Diari Oficial de la Generalitat Valenciana


Sumari del DOGV 6001, del 27-04-2009 (2009/4261)

ORDE de 8 d'abril de 2009, del conseller de Presidència i vicepresident primer del Consell, per la qual es convoca una beca per a la realització d'estudis de postgrau en el Col·legi d'Europa en Natolin (Varsòvia) durant l'any acadèmic 2009-2010.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6001

Data del DOGV
:   27-04-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/4261


Data del document
:   08-04-2009

Organisme emissor
:   Conselleria de Presidència

Tipus de document
:   Ordre

Anàlisi jurídica

 Descriptors 

:   * ajuda pública
    * assignació per estudis
    * suport econòmic

ORDE de 8 d'abril de 2009, del conseller de Presidència i vicepresident primer del Consell, per la qual es convoca una beca per a la realització d'estudis de postgrau en el Col·legi d'Europa en Natolin (Varsòvia) durant l'any acadèmic 2009-2010. [2009/4261]
La Generalitat, en el marc de la política dirigida a afavorir la formació i el desenvolupament en temes europeus que permeta una ampliació dels coneixements de la construcció europea i de la presència de la Comunitat Valenciana en la Unió Europea, convoca la concessió d'una beca per a realitzar estudis de postgrau en el Col·legi d'Europa en Natolin (Varsòvia) durant l'any acadèmic 2009-2010.
L'anterior actuació es troba recollida en els objectius i activitats del programa 112.40, Beques per a la Realització d'Estudis de Postgrau en el Col·legi d'Europa, i hi ha suficient consignació pressupostària en la Llei de Pressupostos de la Generalitat per a l'exercici 2009.
Així, en virtut d'allò que s'ha establit en:
1. El Decret 193/2008, de 5 de desembre, del Consell, pel qual s'aprova el Reglament Orgànic i Funcional de la Presidència de la Generalitat i el de la Conselleria de Presidència.
2. El Decret 108/1992, de 6 de juliol, del Consell de la Generalitat, que regula la concessió de beques.
3. El Text Refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991.
4. La Llei 38/2003, de 17 de novembre, General de Subvencions.
ORDENE
Primer
Convocar concurs públic per a la concessió d'una beca per a realitzar estudis de postgrau en el Col·legi d'Europa en Natolin (Varsòvia) durant l'any acadèmic 2009-2010.
Segon
Aprovar les bases per les quals es regix esta convocatòria, incloses com a annex I de la present orde.
Tercer
L'import de la beca serà finançat a càrrec del capítol IV de la línia T4046000 del programa 112.40, del Pressupost de la Generalitat per a l'any 2009, per la quantia de dènou mil quatre-cents euros (19.400,00 €).
Quart
En compliment del que disposa el Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que la beca que es finança, d'acord amb el que preveu la present orde, no està subjecta a la política de control d'ajudes d'Estat, per no reunir els requisits de l'article 87.1 del Tractat CE, al no afectar la competència pel que fa a la qualitat del beneficiari i a l'objecte de la subvenció.
Contra esta orde, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà de la publicació, de conformitat amb el que preveuen els articles 116 i 117 de la Llei 30/1992 de 26 de novembre, del Règim Jurídic de les Administracions Públiques i del Procediment Comú, en la redacció que en fa la Llei 4/1999, de 13 de gener, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
València, 8 d'abril de 2009
El conseller de Presidència i vicepresident primer del Consell,
VICENTE RAMBLA MOMPLET
ANNEX I
Bases de la convocatòria per a la concessió d'una beca per a la realització d'estudis de postgrau en el col·legi d'Europa de Natolin (Varsòvia) durant el curs acadèmic 2009-2010
Primera. Objecte
La present beca té com a objecte la realització d'estudis de postgrau, en el marc del Programa d'Estudis Europeus Interdisciplinaris, en el Col·legi d'Europa de Natolin (Varsòvia, Polònia) durant el curs acadèmic 2009-2010.
Segona. Dotació i forma de pagament de la beca
Esta beca se substanciarà per mitjà de l'exempció al becari de part del pagament de l'import corresponent a les despeses de matrícula, allotjament i manutenció, compensant el Col·legi d'Europa d'estes despeses, per un total de 19.000 euros, una vegada que s'acredite la matriculació del becari en col·legi esmentat.
Així mateix, de forma anticipada i a l'efecte de facilitar el pagament de les despeses de viatge, assegurança mèdica i instal·lació en el lloc de destí, es farà un abonament a l'adjudicatari per un import de 400 €.
Tercera. Requisits dels candidats
- Titulació universitària superior. Excepcionalment seran admesos aquells estudiants que es troben en l'últim curs de carrera, si bé hauran d'haver-lo aprovat i trobar-se en possessió del títol universitari o en condicions d'obtindre'l abans d'incorporar-se als estudis de postgrau.
- Residents en la Comunitat Valenciana, o haver realitzat els seus estudis en un centre universitari de la Comunitat Valenciana.
- Coneixements profunds d'anglés i francés, justificats segons el que establix la base quarta.
- Edat màxima: 30 anys en el moment de la sol·licitud.
- Complir amb els requisits del Col·legi d'Europea, remetent directament i simultàniament el seu formulari de candidatura i documentació específica que sol·licita (descarregar en ).
- No podrà concórrer en el beneficiari cap de les circumstàncies recollides en l'article 13.2 de la Llei 38/2003, General de Subvencions.
Quarta. Formalització de les sol·licituds
La instància de presentació de candidatures estarà a disposició de les persones interessades en els registres següents:
- Registre General de la Conselleria de Presidència de la Generalitat (C/ Juristes, 10 46296 València).
- Registre de la Delegació Territorial del Consell de la Generalitat a Alacant (Av. Doctor Gadea, 10, 03842 Alacant).
- Registre de la Delegació Territorial del Consell de la Generalitat a Castelló (c/ Major, 78, 12242 Castelló).
La instància de presentació de candidatures estarà així mateix disponible en la pàgina web de la Direcció General de Relacions Externes, en la direcció següent: .
Els candidats hauran de presentar la instància de presentació de candidatura en el Registre General de la Conselleria de Presidència de la Generalitat (c/ Juristes, 10, 46043 València), o per qualsevol dels procediments establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, omplida i acompanyada de la documentació següent:
A) Una fotocòpia compulsada del DNI.
B) Un certificat de residència, expedit per l'Ajuntament de la localitat on estiga domiciliat.
C) Acreditació de no incórrer en cap de les circumstàncies recollides en l'article 13.2 de la Llei 38/2003, General de Subvencions, realitzada per mitjà de declaració responsable o qualsevol dels mitjans establits en l'article 13.7 de la dita llei i concordants del seu reglament.
D) Altres documents que acrediten la possessió de mèrits al·legats.
E) Dossier de candidatura:
1. Formulari de candidatura del Col·legi d'Europa, disponible en la següent adreça http://www.coleurop.be, amb una fotografia grandària de carnet
2. Curriculum vitae redactat en espanyol i francés o anglés.
3. Fotocòpia compulsada del títol universitari o del resguard de sol·licitud del títol, expedida per la Secretaria de la Facultat. En cas d'acollir-se a l'excepció especificada en la base tercera d'esta convocatòria, certificat d'estar matriculat en l'últim curs de carrera. En el supòsit que resulte seleccionat un candidat que, excepcionalment, fóra admés per trobar-se en l'últim curs de carrera, haurà de presentar, abans de finalitzar el mes de juliol de 2009, fotocòpia compulsada del títol universitari o si no n'hi ha del resguard de sol·licitud d'este, expedit per la Secretaria de la Facultat.
4. Certificat de l'expedient acadèmic expedit per la Secretaria de la Facultat o fotocòpia compulsada d'este.
5. Declaració de coneixement d'idiomes segons el model exigit pel Col·legi d'Europa (s'acompanyarà dels certificats acreditatius del domini d'anglés i francés, preferentment certificat de TOELF o British Council, Aliança Francesa, diploma superior de l'Escola Oficial d'Idiomes, o altres que acrediten un nivell de coneixements equivalent al nivell B2 del Consell d'Europa, o certificat acreditatiu d'altres circumstàncies que acrediten el coneixement d'idiomes estrangers per part del candidat).
6. Cartes de presentació, en anglés o francés, en sobre tancat, de dos professors que hagen impartit classes al candidat. Es redactaran obligatòriament en paper amb capçalera del centre de treball del professor.
Este dossier de candidatura ha de remetre's, així mateix, de forma simultània al Col·legi d'Europa, a l'adreça que figura en el formulari de candidatura.
Així mateix, la Comissió de Valoració, una vegada ultimat el procés de selecció i abans de formular la proposta de resolució de concessió, requerirà el candidat amb major puntuació perquè, d'acord amb el que establix l'article 14.1e) de la Llei General de Subvencions, acredite que es troba al corrent en el compliment de les seues obligacions tributàries amb l'Estat i la comunitat autònoma, i davant de la Seguretat Social, conforme al Reglament de la Llei 38/2003, aprovat pel Reial Decret 887/2006, de 21 de juliol.
Cinquena. Termini de presentació de sol·licituds
El termini de presentació de les candidatures serà de 15 dies hàbils, comptats a partir de l'endemà de la publicació de la present orde en el Diari Oficial de la Comunitat Valenciana.
Sisena. Selecció de candidats
La selecció dels aspirants es realitzarà de la forma següent:
a) Una Comissió de Selecció serà la responsable de la preselecció d'un màxim de 10 candidats en funció de l'expedient acadèmic i dels mèrits al·legats. Posteriorment, la Comissió de Selecció procedirà a entrevistar els esmentats candidats a fi de seleccionar els cinc aspirants amb majors mèrits.
b) El Col·legi d'Europa comunicarà el candidat admés, entre els cinc aspirants amb majors mèrits preseleccionats per la Comissió de Selecció. Esta admissió tindrà com a base les qualificacions dels candidats proposats i, si el Col·legi ho estima necessari, una entrevista.
c) La Direcció General de Relacions Externes, després de la comunicació d'admissió del Col·legi d'Europa, elaborarà la proposta de concessió de beca.
d) Així mateix s'elaborarà una borsa de reserva dels aspirants que no resulten adjudicataris, i la idoneïtat de la qual haja sigut aprovada pel Col·legi d'Europa, ordenats d'acord amb la puntuació obtinguda, per a cobrir l'eventual renúncia d'esta beca produïda amb anterioritat a l'inici del curs.
Setena. Composició de la Comissió de Selecció
La Comissió de Selecció estarà composta per:
- El secretari autonòmic de Cohesió Territorial, Relacions amb l'Estat i amb la Unió Europea, o persona que designe, que la presidirà.
- El director general de Relacions Externes, o persona que designe.
- Un representant de la Direcció General de Relacions Externes, que actuarà com a secretari de la Comissió de Selecció.
- El secretari general administratiu de la Conselleria de Presidència de la Generalitat, o persona que designe.
- El director general de la Delegació de la Comunitat Valenciana a Brussel·les, o persona que designe.
Els membres de la comissió podran ser assessorats pel personal tècnic o professional que es considere necessari, que podrà assistir amb veu però sense vot.
El funcionament de la dita comissió haurà d'adaptar-se al que establix la present convocatòria, així com a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Octava. Criteris d'atorgament de la beca
La Comissió de Selecció tindrà en compte, a l'hora de valorar les sol·licituds, els següents criteris i ponderació:
- Expedient acadèmic: fins a 10 punts.
- Titulació Universitària Superior obtinguda en Dret, Economia, Relacions Internacionals o Ciències Polítiques: 1 punt.
- Nivell de coneixement de les llengües de treball del Col·legi d'Europa: fins a 6 punts.
- Coneixement d'altres idiomes europeus: fins a 2 punts.
- Altres mèrits: titulacions acadèmiques addicionals, altres beques gaudides durant els estudis universitaris, participació en projectes d'intercanvi internacional, etc.: fins a 5 punts.
- Entrevista: fins a 10 punts.
Novena. Concessió de la beca
La beca serà atorgada per resolució del conseller de Presidència i vicepresident primer del Consell, a la vista de la proposta efectuada per la Direcció General de Relacions Externes, en el termini màxim de sis mesos a partir de l'endemà de la publicació de la present convocatòria en el Diari Oficial de la Comunitat Valenciana. Transcorregut el termini màxim fixat sense haver-se dictat i notificat resolució expressa, es podrà entendre desestimada la sol·licitud presentada, d'acord amb el que preveu l'apartat 5 de l'article 25 de la Llei General de Subvencions.
La condició de becari no generarà relació laboral o cap administrativa amb la Generalitat.
El conseller de Presidència i vicepresident primer del Consell es reserva la facultat de declarar deserta totalment o parcialment, en el cas que no es complisquen els requisits mínims per a la concessió, la present convocatòria, així com d'interpretar el contingut d'estes bases.
La resolució de concessió es notificarà a les persones interessades i serà publicada en el Diari Oficial de la Comunitat Valenciana.
Deu. Acceptació i renúncia
El candidat seleccionat haurà d'acceptar expressament la beca per mitjà d'un escrit dirigit a la Secretaria Autonòmica de Cohesió Territorial, Relacions amb l'Estat i amb la Unió Europea, en el termini d'un mes des de l'adjudicació d'esta, entenent-se que renuncien a esta si no complixen tal requisit.
En cas de renúncia, la beca serà oferida al primer candidat que figure en la llista de reserva i així successivament.
La renúncia, que haurà de ser motivada, haurà de ser realitzada pel becari almenys un mes abans de la data de començament del curs, per mitjà d'un escrit dirigit a la Secretaria Autonòmica de Cohesió Territorial, Relacions amb l'Estat i amb la Unió Europea.
Onze. Incompliment de les bases de la convocatòria
En el cas d'incompliment de les condicions previstes en les presents bases, la beca concedida serà revocada, amb audiència prèvia a l'interessat, i oferida, quan això siga possible, al primer candidat que figure en la llista de reserva, i així successivament, d'acord amb el que disposa la base tretze.
Dotze. Obligacions del beneficiari
A més de complir les obligacions recollides en el punt 1 de l'article 14, apartats a, b, c, d, e, i i, de la Llei 38/2003, General de Subvencions, el beneficiari de la beca, després de l'atorgament d'esta, haurà d'aportar el corresponent certificat que acredite que disposa de cobertura sanitària. El Col·legi d'Europa proporciona l'assegurança mèdica únicament durant els viatges d'estudi.
Així mateix, haurà de presentar a la Secretaria Autonòmica de Relacions amb l'Estat i la Unió Europea, en el termini de dos mesos des de la finalització del curs, una memòria final sobre els estudis realitzats en què assenyale, entre altres aspectes: les matèries impartides, l'aplicació dels coneixements adquirits al món laboral i l'experiència personal; així com acreditar que ha superat satisfactòriament este per mitjà de titulació o certificat del Col·legi d'Europa. En el cas que no l'haguera superat, la Secretaria Autonòmica de Cohesió Territorial, Relacions amb l'Estat i amb la Unió Europea podrà proposar les mesures que crega oportunes en relació amb l'import abonat de la beca, i si és el cas, del seu reintegrament.
Tretze. Incompatibilitats i incidències
Durant el seu període de vigència, esta beca serà incompatible amb altres beques o ajudes que puguen ser concedides per organismes públics o privats nacionals o estrangers, per a la mateixa finalitat.
No podran beneficiar-se d'estes beques els que ja hagen cursat estudis en el Col·legi d'Europa, independentment del programa cursat.
El conseller de Presidència i vicepresident primer del Consell resoldrà les incidències que es produïsquen durant el període de gaudi de la beca, a proposta de la Direcció General de Relacions Externes, i la podrà deixar sense efecte, amb audiència prèvia a l'interessat, en els casos següents:
a) Incompliment injustificat de les seues obligacions.
b) No realitzar l'activitat que va motivar la concessió.
c) Deixar de reunir els requisits exigits en la present convocatòria.